3:23



MTV Uutiset tutki kaikki Helsingissä 2000-2015 tapahtuneet 147 henkirikosta. Lähteenä olivat ensisijaisesti oikeuden asiakirjat. Kyse on tapauksista, jotka on oikeudessa todettu henkirikoksiksi, ei siis poliisin tietoon tulleesta rikollisuudesta.

Henkirikoksia voi tarkastella oheisesta kartasta ja myös luokitella esimerkiksi uhrien ja tekijöiden sukupuolen tai tekoaseen perusteella.

Mainos (artikkeli jatkuu alla)

Mainos (artikkeli jatkuu alla)

Uhreista oli miehiä 86, naisia 56 ja lapsia 7. Henkirikos tapahtui monesti kerrostaloasunnossa. Tekoon liittyi hyvin usein alkoholi tai päihteet.

Naiset uhreina

Tapettu nainen lähes poikkeuksetta tunsi tekijän ennestään. Tekijät olivat usein puolisoita tai nykyisiä tai entisiä miesystäviä. Tekoa edelsi riita tai sitten usein oli kyse erotilanteesta.

Erityisen riskialttiilta vaikutti tilanne, jossa nainen halusi eroon mielenterveysongelmista kärsineestä miehestä.

Puolet naisista tapettiin teräaseella, kaksitoista kuristettiin ja neljä ammuttiin. Lopuissa tekoväline oli joku muu. Joukkoon mahtui myös neljä vanhuksia murhanneen myrkkyhoitajan naisuhria.

51 tapauksessa oli naisen tappoi mies. Vain viidessä tapauksessa nainen tappoi naisen.

Viidestä naisuhrista myrkkyhoitajanainen tappoi neljä ja jäljelle jäänyt tapaus oli kampaaja Seija Mörön kuolema. Hänet murhasi naistuttava ilmeisesti kuvitteellisesta mustasukkaisuudesta.

Miehet uhreina

86:sta miesuhrista viisikymmentä tapettiin teräaseella ja kymmenen ammuttiin. Muista tekotavoista yleisimmät olivat kuristaminen ja hakkaaminen. Yhtä lyötiin täydellä pullolla päähän ja yksi pudotettiin ikkunasta.

Mainos (artikkeli jatkuu alla)

Mainos (artikkeli jatkuu alla)

Tekojen taustalla oli useimmiten riita tai mielenhäiriö. Aina motiivi ei selvinnyt. 2000-luvulla on tapahtunut kaksi palkkamurhaa: Volkan Unsalin juttu ja Kampin autopommi.

Lähes aina tekijä oli mies. Yhdessätoista tapauksessa miehen tappoi nainen ja näissä kuudessa tapauksessa uhri oli miesystävä tai puoliso.

Näin selvitys tehtiin MTV Uutiset keräsi tiedot pääasiassa Helsingin käräjäoikeuden ja Helsingin poliisin asiakirjoista. Niitä täydennettiin myös muista lähteistä. Yhtä tapausta lukuun ottamatta kyse on lainvoimaisista päätöksistä. Talon numero on jätetty pois niissä harvoissa tapauksissa, jossa henkirikos tapahtui omakotitalossa tai pienessä rivitalossa.

Lapset uhreina

Helsingissä tapettujen lapsien iät vaihtelivat 0-8 ikävuoteen. Kaikki seitsemän olivat tyttöjä.

Neljä lasta kuoli isän tekemissä kahdessa perhemurhassa.